Ξινό Νερό

Το Ξινό Νερό είναι οικισμός της Δυτικής Μακεδονίας στην Περιφερειακή Ενότητα Φλώρινας.

 Γενικά στοιχεία 
Το Ξινό Νερό βρίσκεται νοτιοδυτικά της Λίμνης Πετρών σε υψόμετρο 650 μέτρων ενώ απέχει περίπου 34 χιλιόμετρα νοτιοανατολικά από την Φλώρινα και 5 δυτικά από το Αμύνταιο. Παλαιότερα ήταν γνωστό ως Εκσί Σου καθώς και ως Άνω Βέρμπιανη, είναι ένα από τα κεφαλοχώρια της Φλώρινας και είναι γνωστό για τις πηγές φυσικού μεταλλικού νερού (ψυχρών υδρογονανθράκων) που υπάρχουν στην περιοχή και το οποίο είναι ιαματικό για τη χρόνια διάρροια, δυσκοιλιότητα, αρθρίτιδα και ασθένειες των ουροποιητικών οδών. Κύρια ασχολία των κατοίκων είναι η γεωργία και η κτηνοτροφία. 

Στον οικισμό εμφιαλώνεται και εμπορεύεται φυσικό μεταλλικό νερό.

 Διοικητικά στοιχεία 
Αναφέρεται επίσημα, μετά την απελευθέρωση, το 1918 με την παλιά ονομασία Εξίσου να ορίζεται έδρα της ομώνυμης νεοϊδρυθείσας κοινότητας και το 1926 να μετονομάζεται σε  Ξινό Νερό. Σύμφωνα με το σχέδιο Καλλικράτης και την τροποποίησή του Κλεισθένης Ι, αποτελεί κοινότητα που υπάγεται στη Δημοτική Κοινότητα Αμυνταίου του Δήμου Αμυνταίου ενώ σύμφωνα με την απογραφή του 2021 ο πληθυσμός του χωριού ανέρχεται σε 907 κατοίκους.

 Δημογραφική εξέλιξη 
Η δημογραφική εξέλιξη του οικισμού κατά τις τελευταίες δεκαετίες είναι η εξής:
 Έτος  Πληθυσμός 1991  1.348 2001  1.210 2011  1.081 2021  907

 Αξιοθέατα 
μικρογραφία|Το κοινοτικό κατάστημα
Στην κορυφή Ραντόσι, στα βορειοδυτικά του χωριού, υπάρχει διαμορφωμένος χώρος αναψυχής ανάμεσα σε δάσος οξιάς και με θέα τον κάμπο του Αμυνταίου και την λίμνη Πετρών. Στο χωριό υπάρχουν 4 εκκλησίες των: Αγίου Γεωργίου, Αγίου Αθανασίου, Αγίου Νικολάου και Αγίας Βαρβάρας. Το κτίριο του Δημοτικού Σχολείου είναι ένα από τα σημαντικότερα οικοδομήματα της περιοχής και κοσμεί την πλατεία του χωριού, χτίστηκε πριν το 1880 και έχει χαρακτηριστεί διατηρητέο. Στο χωριό, οι διάλεκτοι των Ανατολικών Νοτιοσλαβικών γλωσσών εισάχθηκαν μετά τα μέσα του 19ου αιώνα, γεγονός που το κατέστησαν στόχο των Βουλγαρικών διεκδικήσεων. Στα χρόνια αυτά χτίστηκε και το σχολείο με τη συνδρομή των κατοίκων του χωριού και τεχνίτες από την Πελαγονία. Σχεδιάστηκε δε, από Γάλλους και έχει χαρακτηριστεί διατηρητέο μνημείο.ΕΛΛΗΝΙΚΟ ΠΑΝΟΡΑΜΑ, ΤΕΥΧΟΣ 37°, 2004 Παλαιότερα υπήρχε και ο νερόμυλος του χωριού, ο οποίος καταστράφηκε από το πέρασμα του χρόνου.

 Καρναβάλι 
Ο παράγοντας που κάνει γνωστό το Ξινό Νερό σε όλη την Ελλάδα, είναι οι εκδηλώσεις του καρναβαλιού που γίνονται κάθε χρόνο στα τέλη Φεβρουαρίου και αρχές Μαρτίου. Οι εκδηλώσεις αυτές είναι γνωστές για το κέφι, το χορό, την πρωτοτυπία αλλά και την ζωντάνια αυτών που λαμβάνουν μέρος κάθε χρόνο αφιλοκερδώς. Οι εκδηλώσεις αυτές ξεκινούν την Τσικνοπέμπτη όπου γίνεται χορός μασκέ με ορχήστρα και παραδοσιακή μουσική. Επίσημα όμως ξεκινούν την επόμενη Πέμπτη με χορό στην πλατεία του χωριού και διαγωνισμό καλύτερης αμφίεσης σε επίπεδο γκρουπ. Το ίδιο γίνεται την Παρασκευή και το Σάββατο ενώ την Κυριακή το μεσημέρι διεξάγεται η παρέλαση των αρμάτων και των πεζοπόρων τμημάτων που πολλές φορές τα μέλη του κάθε γκρουπ ξεπερνούν τα είκοσι!

 Εξωτερικοί σύνδεσμοι 
 Η πεζοπορική διαδρομή: Ξινό νερό - Ραντοσι - Φλάμπουρο στον ιστότοπο https://el.wikiloc.com/.

 Παραπομπές 

 Πηγές 
 Ξινό νερό
 FLORINA HISTORY

Κατηγορία:Χωριά της περιφερειακής ενότητας Φλώρινας
Κατηγορία:Δήμος Αμυνταίου